‘ฮั้วฟง’ขายTDR‘ไต้หวัน’ฮอต จองล้น27เท่าได้เงิน451ล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — “TDR” ฮั้วฟงฮอต นักลงทุนไต้หวันจองล้น 27 เท่า ระดมเงินได้ 451 ล้าน ด้านผู้ถือหุ้น RPC ไฟเขียวขาย TDR จำนวน 273 ล้านหุ้น
นางเจสสิกา วู หัวหน้าฝ่ายวาณิชธนกิจ บริษัทหลักทรัพย์ เคจีไอ (ประเทศไต้หวัน) เปิดเผยว่า บริษัทประสบความสำเร็จอย่างมากในการเป็นที่ปรึกษาการเงินและผู้จัดการการจัดจำหน่ายตราสาร Taiwan Depository Receipts (TDR) ให้กับบริษัท ฮั้วฟง รับเบอร์ (ไทยแลนด์) หรือ HFT จำนวน 35 ล้านหน่วย หรือ 210 หุ้น ที่ราคา 12.5 เหรียญไต้หวัน หรือคิดเป็นเงินไทยที่ 12.89 บาทต่อหน่วย รวมเป็นเงินทั้งสิ้นประมาณ 451 ล้านบาท โดยมียอดจองซื้อเข้ามามากกว่าจำนวน TDR ที่เสนอขายมากถึง 27 เท่าตัว 
สำหรับราคาหุ้นที่เข้าซื้อขายในวันแรกของ HFT สามารถยืนที่ราคาสูงสุด (ซิลลิง) และสูงขึ้นอย่างต่อเนื่องตามพื้นฐานของหุ้น และความต้องการส่วนเกินของนักลงทุนไต้หวัน 
นายเฉิน ไท่ ผู้จัดการทั่วไป บริษัท ฮั้วฟง รับเบอร์ (ไทยแลนด์) กล่าวว่า การออกตราสาร TDR เป็นการเพิ่มช่องทางในการระดมทุนให้กับบริษัท ที่จะขยายฐานนักลงทุนสามารถระดมทุนได้เวลาที่ต้องการและเพิ่มโอกาสในการเข้าถึงแหล่งเงินทุนที่สำคัญของโลกคือประเทศจีนได้ง่ายขึ้น
“ที่ผ่านมาตลาดหุ้นไทยมีความผันผวนจากภาวะเศรษฐกิจและปัจจัยทางการเมือง ทำให้ไม่เอื้อต่อการระดมทุน ซึ่งเมื่อพิจารณาแล้วเห็นว่าตลาดไต้หวันมีกฎเกณฑ์ออก TDR และสามารถนำเงินกลับไปขยายธุรกิจในต่างประเทศได้ และตลาดหุ้นไต้หวันมีสัดส่วนราคาต่อกำไร (พี/อี) สูงกว่าตลาดหุ้นไทยจึงน่าจะเป็นผลดี และขณะเดียวกันทำให้หุ้นของบริษัทที่จดทะเบียนในตลาดหลักทรัพย์ไทยตอบสนองในเชิงบวก อีกทั้งส่งผลให้หุ้นของบริษัทมีสภาพคล่องสูงขึ้นอีกด้วย” นายเฉิน กล่าว 
ด้านราคาหุ้น HFT ปิดที่ 1.86 บาท ลดลง 0.02 บาท หรือ 1.06% ส่วนการออก TDR จำนวน 35 ล้านหน่วย ก่อนหน้านี้ ณ เดือน ก.พ. 2553 ไม่มีการแปลงเป็นหุ้นสามัญ
น.ส.ผกาวลี เจียรสวัสดิ์วัฒนา หัวหน้าฝ่ายวาณิชธนกิจ บริษัทหลักทรัพย์ เคจีไอ (ประเทศไทย) กล่าวว่า ปัจจุบันมีบริษัทที่สนใจในการออกและเสนอขายตราสาร TDR มากขึ้น เนื่องจากเป็นการเพิ่มทางเลือกให้บริษัทจดทะเบียนในการระดมทุนอีกช่องทางหนึ่ง 
นางศิรพร กฤษณกาญจน์ ผู้ช่วยกรรมการผู้จัดการ บริษัท ระยองเพียวริฟายเออร์ (RPC) กล่าวว่า ที่ประชุมวิสามัญของบริษัทอนุมัติให้เพิ่มทุนจดทะเบียนจาก 529.87 ล้านบาท เป็น 802.87 ล้านบาท โดยออกหุ้นเพิ่มทุนใหม่จำนวน 273 ล้านบาท เพื่อเสนอขายในลักษณะ TDR รวมทั้งอนุมัติให้นำหุ้นซื้อคืนจำนวน 46.70 ล้านหุ้น ออกมาจำหน่ายด้วย